Z A P I S N I K

**35.** sjednice Školskog odbora Gimnazije „Matija Mesić“ održane **8. prosinca 2020.** godines početkom u **10,30**  sati u zgradi Gimnazije.

Prisutni:

Jasna Bošković, Danijela Zekušić, Damir Samardžić, Jasmina Beljan, Ines Martinović, Anita Holub, Anita Štivić

Ostali nazočni: tajnica Gorana Lavrenčić

Predsjednica Školskog odbora, Jasna Bošković, utvrđuje da sjednici prisustvuju svi članovi i da sjednica može započeti.

Za sjednicu je predložen sljedeći

DNEVNI RED

1. Usvajanje zapisnika 33. i 34. sjednice Školskog odbora
2. Donošenje odluke o imenovanju vršitelja/ice dužnosti ravnatelja
3. Donošenje odluke o mirovanju Ugovora o radu na temelju zahtjeva vršitelja/ice dužnosti ravnatelja
4. Razno

Predloženi dnevni red jednoglasno je prihvaćen.

Prije početka sjednice predsjednica Školskog odbora zamolila je sve prisutne da minutom šutnje odaju počast pokojnom ravnatelju Zlatku Markovinoviću.

Kolegica Anita Holub izrazila je sućut svim djelatnicima i učenicima Škole u ime Školskog odbora, ali i u ime svoje škole i njezinih zaposlenika.

**Ad 1.**

Na zapisnike 33. i 34. sjednice Školskog odbora nitko od prisutnih nije imao prigovor te su jednoglasno usvojeni.

**Ad 2.**

Pozivajući se na Članak 76. Statuta Gimnazije Matija Mesić predsjednica Školskog odbora konstatirala je da će Školski odbor imenovati vršitelja/icu dužnosti ravnatelja jer je u ovom trenutku škola bez ravnatelja. Također je predložila da se s izborom ravnatelja ne čeka dugo i da se natječaj objavi kroz slijedećih mjesec dana. Tajnica je dopunila da mandat vršitelja dužnosti ravnatelja traje do imenovanja ravnatelja, a najdulje godinu dana i da treba pripaziti s kojim datumom objavljujemo natječaj jer se sve radnje vezane uz imenovanje ravnatelja moraju izvršiti 45 dana od zadnjeg dana natječaja. Također je konstatirala da se po novom zakonu natječaj mora objaviti i u Narodnim novinama uz web stranicu i oglasnu ploču škole.

Predsjednica je za mjesto vršitelja dužnosti ravnatelja predložila dva kandidata: Luciju Brnić, pedagoginju i Ines Martinović, profesoricu matematike i informatike. Prije glasanja, tajnica je postavila pitanje je li obavljen razgovor s kandidatima i na koji način je predsjednica došla do ova dva kandidata. Istaknula je da, prema Statutu Gimnazije, za vršitelja dužnosti ravnatelja može biti imenovan nastavnik ili stručni suradnik koji se prethodno suglasio s imenovanjem. Rekla je kako su prije kandidati morali pismeno biti suglasni s kandidaturom, ali nije nužno. Predsjednica Školskog odbora odgovorila je da je kroz prošli tjedan razgovarala s nekoliko potencijalnih kandidata iz kojih je proizašao zaključak da se za vršitelja dužnosti ravnatelja predloži Ines Martinović. Pedagoginja Lucija Brnić obavljala je neodgodive poslove u vrijeme dok je ravnatelj bio na bolovanju, pa ju je predsjednica Školskog odbora također uzela u obzir iako s njom nije razgovarala. Kako je tajnica istaknula, kandidati moraju biti suglasni s kandidaturom. Kako to nije slučaj s pedagoginjom Lucijom Brnić, predsjednica Školskog odbora odlučila je da će predložiti samo jednog kandidata čiju suglasnost ima, Ines Martinović, profesoricu matematike i informatike. U raspravu su se uključili i ostali članovi Školskog odbora. Kolegica Anita Holub pozdravila je prijedlog da se sa izborom ravnatelja ne treba odugovlači i da natječaj treba što prije raspisati. Na izjavu tajnice da su se kandidati za vršitelja dužnosti ravnatelja trebali tražiti i da se s njima trebao obaviti razgovor, kolegica Anita Štivić rekla je kako smo mi jako veliki kolektiv i da je to zapravo bilo jako teško za izvesti te da su se svi koji su imali interes za ovu poziciju trebali javiti predsjednici Školskog odbora. Predstavnik roditelja, Damir Samardžić postavio je pitanje tajnici koja je zadužena za pravna pitanja, je li sve što je do sada urađeno po zakonu ili ne, na što je dobio odgovor da je sve prema zakonu. Nakon rasprave predsjednica Školskog odbora zamolila je članove Školskog odbora da se javno izjasne jesu li za, protiv ili suzdržani za prijedlog da kolegica Ines Martinović bude vršiteljica dužnosti ravnatelja. Kolegica Ines Martinović samostalno se izuzela od glasovanja. Svi ostali članovi jednoglasno su prihvatili prijedlog predsjednice Školskog odbora da profesorica Ines Martinović bude vršiteljica dužnosti ravnatelja do imenovanja ravnatelja te je Školski odbor jednoglasno donio

**ODLUKU**

**o imenovanju vršitelja dužnosti ravnatelja**

1. Ines Martinović, profesorica matematike i informatike imenuje se vršiteljicom dužnosti ravnatelja Gimnazije „Matija Mesić“, Slavonski Brod do imenovanja ravnatelja/ice škole

sukladno zakonskim odredbama, a najdulje godinu dana.

2.Vršiteljica dužnosti ravnatelja s obavljanjem dužnosti započet će dana **8. prosinca 2020.**

 godine.

**Ad 3.**

Prema stavku (7) Članka 76. Statuta Gimnazije Matija Mesić ako osoba imenovana za vršitelja dužnosti ravnatelja ima ugovor o radu na neodređeno vrijeme za radno mjesto nastavnika ili stručnog suradnika, na njegov zahtjev taj ugovor o radu mirovat će do prestanka obavljanja poslova vršitelja dužnosti ravnatelja. Kolegica Ines Martinović će iskoristiti to pravo s čime se Školski odbor jednoglasno složio i donio

**ODLUKU**

**o mirovanju ugovora o radu**

**1. Ines Martinović,** prof. matematike i informatike, imenovanoj za vršiteljicu dužnosti ravnatelja Gimnazije „Matija Mesić“, Slavonski Brod, mirovat će ugovor o radu KLASA: 112-04/14-01/01, URBROJ: 2178/01-11-03-14-15, sklopljen 21. veljače 2014. godine na neodređeno vrijeme na poslovima nastavnice matematike.

**Navedeni Ugovor o radu mirovat će dok imenovana obavlja poslove vršiteljice dužnosti ravnatelja**.

2. **Ines Martinović,** prof. matematike i informatike ima pravo vratiti se na poslove nastavnice matematike nakon prestanka obavljanja poslova vršiteljice dužnosti ravnatelja.

3. Ova odluka stupa na snagu danom donošenja, a primjenjuje se od **8. prosinca 2020.** godine.

**Ad 4.**

Predsjednica Školskog odbora zamolila je članove Školskog odbora da se jave za zamjenika predsjednika Školskog odbora. Kako se nitko nije javio, ona je predložila kolegicu Danijelu Zekušić. Kolegica je prihvatila, a Školski odbor jednoglasno je donio

**ODLUKU**

1. Danijela Zekušić, profesorica povijesti i geografije imenuje se zamjenicom predsjednice Školskog odbora.
2. Odluka stupa na snagu danom donošenja.

Sjednica završena u 11,45 sati.

Zapisnik napisala: Predsjednica Školskog odbora:

Jasna Bošković, prof. Jasna Bošković, prof.